<classify> WATOTO watatu wakazi wa Kitongoji cha Bwawani Kijiji cha Madibira wilayani Malinyi Mkoa wa Morogoro, wamekufa maji baada ya kutumbukia kwenye shimo lililojaa maji. Maji hayo yanatokana na mvua kubwa, zinazoendelea kunyesha katika maeneo mbalimbali ya mkoa. Kamanda wa Polisi wa Mkoa, Wilboad Mutafungwa alisema juzi kwamba ajali hiyo ni ya Januari 31, mwaka huu saa 11 jioni kwenye kitongoji Bwawani kijijini Madibira. Alisema watoto hao walitumbukia kwenye shimo lililijaa maji, ambalo lilichimbwa kwa ajili ya kujengwa choo ambacho hakikukamilika na hakikuwa na uzio. Aliwataja watoto waliofariki dunia kuwa ni Teresia Ndushi 4, Kwangu Jilalaa 3 na Akram Chipindi 2, wote wakazi wa kitongoji hicho cha Bwawani. Miili yao ilifanyiwa uchunguzi na daktari na kukabidhiwa kwa ndugu wa marehemu kwa ajili ya maziko. Kamanda Mutafungwa aliwataka wazazi na walezi kuwa makini na kuchukua tahadhari kwa watoto wao, kwa kuhakikisha hawachezi maeneo hatarishi. Pia aliwataka wananchi kuweka uzio maeneo yote hatarishi, kama vile mashimo na madimbwi makubwa ya maji. Aliwataka pia wananchi kuepuka kukaa chini ya miti mikubwa na maeneo ya wazi ili kuepuka madhara ya radi.  <topic>: kitaifa 